钦定古今图书集成/明伦汇编/官常典/第321卷 > 唐铎
## 钦定古今图书集成/明伦汇编/官常典/第321卷 > 唐铎

按《明外史》本传：“铎字振之，虹人。太祖初起兵，即事左
右，守濠州。从定江州，授西安县丞。召为中书省管勾。
洪武元年，汤和克延平，以铎知府事，拊辑新附，士民
安之。居三年，入为殿中侍御史，复出知绍兴府，召拜
刑部尚书，改太常卿。丁母忧，特给半俸。服阕，除兵部
尚书。十五年，初置谏院，以为谏议大夫。帝尝与侍臣”
论历代兴废，曰：“使朕子孙如成、康，辅弼如周、召，则可
祈天永命。”铎因进曰：“早豫教，选左右，以辅元良，宗社
万年福也。”帝又谓铎曰：“人有公私，故言有邪正。正言
务规谏，邪言务谤谀。”铎曰：“谤近忠，谀近爱。不为所眩，
则谗佞自远。”帝曰：“朕所行有得失，非人言何由知？言
有善者，奖而行之，风闻不实，亦不之罪。惟谗佞面谀
者，不可容耳。”未几，左迁监察御史。请选贤能京官，遍
历郡县，访求贤才，体察官吏。选历练老成、望隆名重
者，居布政、按察之职。帝从之。既复擢为右副都御史，
历刑、兵二部尚书。二十二年置詹事院。命吏部曰：“辅
导太子，必择端重之士。三代保傅，礼甚尊严。兵部尚
书铎，谨厚有德量，以”为詹事，食尚书俸如故，以铎常
请豫教故也。其年致仕，起詹事，兼太子宾客，加太子
少保。二十八年遣铎招谕龙州赵宗寿。先是，郑国公
常茂有罪，安置龙州，病卒。有言茂匿龙州不死，帝乃
召宗寿，宗寿不至。帝大怒，命杨文为征南将军，统大
军讨之。铎廉得其实，言“茂实病卒，宗寿伏罪来朝，乞
罢兵。”乃命文移兵征奉议诸州叛蛮，而以铎参议军
事。逾月，斩贼首王世铁，破其莲花、大藤峡等寨，诸蛮
平。铎相度形势，请设奉议卫及向武、河池、怀集、武仙、
贺县等处守御千户所，镇以官军。皆报可。铎重厚慎
密，不妄取予。帝以故旧遇之，尝曰：“都御史詹徽刚断，
嫉恶不容奸伪。胥吏不得肆其贪，谤讪满”朝。唐铎重
厚，又谓“懦而无为，一切舞文弄法无所忌，人心不古，
有若是耶？”徽卒坐罪诛死。铎以三十年卒京师，年六
十九。福王时，追赠太子太傅，谥敬安。